
Dette frygter amerikanerne 

Af Kim møller Hansen 

Chapman University i Californien har offentliggjort en landsdækkende meningsmåling om, hvad der 
spreder frygt blandt amerikanerne. „The Chapman University Survey on American Fears" 
omfattede 1.500 deltagere fra hele USA og fra alle samfundslag. Forskerne kunne inddele svarene i 
fire grundlæggende kategorier: personlig frygt, kriminalitet, naturkatastrofer og „frygt-faktorer". 
Ifølge undersøgelsen frygter amerikanerne allermest at gå alene om natten. Resultaterne afslører 
også, at lavt uddannelsesniveau kombineret med meget tv-kiggeri karakteriserer de mest angste 
amerikanere. 



Uddrag af undersøgelsens resultater 

• Folk er meget bange for at blive offer eller at kende ofre for kriminalitet, især bortførelse af børn, bandevold og 
seksuelle overgreb. Kriminaliteten i USA er generelt faldet i de seneste 20 år. Nar de adspurgte får dette fortalt, 
nægter de at acceptere det. Hvorfor? Sandsynligvis dyrker medierne historier, der får risikoen for den enkelte til 
at virke mere udtalt. 

• På trods af en udbredt frygt for naturkatastrofer (30-40 % er bekymret eller meget bekymret) er folk sjældent 
forberedt mht. viden, planer eller nødhjælpspakker. 

• Den højest rangerende personlige frygt/angst omhandler sikkerhed bestemte steder (fx byer om natten), 
bekymringer vedr. jobbet eller sygdom, identitetstyveri, forurening, terrorisme, mord og masseskyderier samt 
forskellige fobier: højder, små rum, blod og klovne. 

• Ting i vores kultur, der (unødigt) gør os mere bange, omfatter kriminalitet på tv og talkshows. I det hele taget 
ser det ud til, at tv i USA giver borgerne en skæv opfattelse af, hvad der foregår i verden. Et lavt 
uddannelsesniveau gør folk mere bange for indvandring og statslige anliggender. 






Andre interessante konklusioner 

• 17,1 % svarer, at teksten i Bibelen betyder netop, hvad den siger. Indholdet skal tages bogstaveligt, ord for ord 
og alle emner. 

• 19 % mener, at mennesket har udviklet sig over millioner af år fra mindre avancerede livsformer. Gud har ingen 
finger med i spillet. 

• 78,5 % mener ikke, at astrologer, håndlæsere, tarotkortlæsere, spåmænd og healere kan forudse fremtiden. 

• 53,6 % mener, at huse eller værelser kan være hjemsøgt af ånder. 

• 40,8 % mener, at nogle ufoer kan være rumskibe fra andre verdener. 

• 74,8 % mener ikke, at bigfoot er et virkeligt væsen, som endnu ikke er opdaget af videnskaben. 

• 47 % mener, at Satan skaber mest ondskab i verden. 

• 11,3 % har ringet til eller konsulteret et medium, spåkone eller synsk person. 

• 13,3 % bor i et hus eller et sted, som, de mener, er hjemsøgt. 

• 70,6 % ejer ikke et våben. 

• 30,1 % mener, at de fleste amerikanske børn får for mange vaccinationer. 

• 44,6 % mener, at miljøet skal beskyttes, selv på bekostning af økonomisk vækst (37,5 % af befolkningen siger, 
at de ikke har tænkt nok over dette til at kunne svare). 

• 8,8 % svarer, at de globale klimaændringer ikke forekommer. 

• 19,6 % frygter, at et stort vulkanudbrud (såsom Yellowstone Caldera) kan forekomme i USA i de kommende 25 

o 

ar. 



Norris Geyser Basin i Yellowstone National Park i Wyoming, USA. Dybt i undergrunden ulmer 
en supervulkan. Den varme magma ligger i en dybde af 60- 90 km, hvorover den 
nordamerikanske kontinentalplade bevæger sig mod vest med en hastighed af 2,35 cm om 
året. Over dette hotspot ligger et 90 km aflangt, varmt magmakammer i en dybde af 5-17 km 
under overfladen. Dette magmakammer skaber varme kilder og geyseren Old Faithful. Se også 
denne animation . 

Foto: Erik Klemetti 

Kilder 

• www.chapman.edu/wilkinson/research-centers/babbie-center/survev-american-fears.aspx 

• http://doubtfulnews.com/ 


En dansk meningsmåling? 

Findes der en dansk eller europæisk undersøgelse ligesom den amerikanske? Hvis du har viden om dette, så giv os 
meget gerne nærmere informationer på Skandinavisk UFO Information - SUFOI . 


Mistillid, angst og skuffelse 

Har du prøvet at vågne om natten med en fornemmelse af, at der er et fremmed væsen i værelset? Har du oplevet en 
periode på en time eller mere, hvor du ikke kan huske, hvad du har lavet? Har du nogen sinde haft en fornemmelse af 
at flyve gennem luften uden at vide hvorfor og hvordan? Har du set usædvanlige lys eller ildkugler i for eksempel 
soveværelset uden at vide, hvor de kom fra? Har du opdaget mærkelige ar på kroppen uden at huske, hvordan de 
opstod? ... Disse fem spørgsmål blev i fuld alvor stillet til næsten 5.947 voksne amerikanere i 1992 i den såkaldte 
Roper-undersøgelse. 

Forfatterne bag Roper-undersøgelsen havde opstillet det kriterium, at „når en udspurgt kan svare ,ja' til mindst fire af 
de fem spørgsmål, er der en stor sandsynlighed for, at personen har været bortført af en alien". Ud af de 5.947 
personer, som blev interviewet, havde 119 (svarende til 2 %) svaret ja til fire eller fem af spørgsmålene. Da den 
befolkning, som blev repræsenteret af de interviewede, var 185 millioner, svarer de 2 % til 3,7 millioner. 














Altså blev undersøgelsens konklusion, at næsten 4 millioner amerikanere har været bortført af aliens ... 

Hvis Roper-undersøgelsens resultater (2 % bortførte i USA) konverteres til Danmark, ville det svare til, at 100.000 
danskere - dvs. alle indbyggere i en by lidt mindre end Aalborg - har været bortført af aliens. Alligevel har Skandinavisk 
UFO Information (SUFOI) i sit arkiv på omkring 15.000 rapporter ingen beretninger, der kan leve op til de hårrejsende, 
amerikanske skrækhistorier. Danmark ser ikke ud til at være plottet ind på de ondskabsfulde rumvæsners landkort. 

Selv om bortførelsesfænomenet forekommer i andre europæiske lande, ser især USA ud til at være rumvæsnernes tag¬ 
selv-bord. Det er der ikke nogen enkel forklaring på, men der findes nogle bud, som - måske også i en kombination - 
kan kaste lidt lys over sammenhængen: 

1. Den første forklaring handler om mistillid. Amerikanernes tillid til myndighederne er ikke overvældende, hvilket 
giver grobund for mange konspirationsteorier, dvs. at myndighederne kender sandheden om det ene eller andet 
kontroversielle emne, men bruger ufine metoder for at skjule den for folket. Måske samarbejder myndighederne 
endda med aliens? 

2. Den anden mulige forklaring handler om angst. Toneangivende amerikanere mener, at det amerikanske samfund 

til en vis grad er præget af angst. Filmproduceren og forfatteren Michael Moore har bl.a. i f\\menBowling for 

Columbine (2002) ønsket at dokumentere, at USA's liberale våbenlovgivning bl.a. hænger sammen med, at folk 
vil beskytte sig, fordi de er bange. Det er en angst, som medierne ofte er med til at forstærke. Udenlandske 
terrorister lurer, indbrudstyve ødelægger folks ejendom - så hvorfor ikke også truende aliens fra det ydre rum, 
der bortfører og krænker dig, mens du sover i dit hjem? 

3. Endelig som den tredje mulige forklaring handler det om skuffelse. Der er det helt særlige ved USA, at man på 

mange niveauer siden 1947 har beskæftiget sig med ufoer og troen på besøg fra rummet. Mange 

ufointeresserede er med tiden blevet frustrerede over, at det endelige bevis på, at vi får besøg fra det ydre rum, 
stadig lader vente på sig. Hvert år proklamerer mange ufoentusiaster, at næste år kommer den „store afsløring af 
sandheden". Men den lader stadig vente på sig. Forventningerne er ikke blevet indfriet, og derfor har rigtig 
mange kastet sig over alienbortførelser og andre emner i ufologiens grænseland. Disse emner er mere 
spændende end flakkende nattelys på himlen - nærmest moderne gyserhistorier. De gør sig godt i medierne, og 
så er der penge i dem, hvilket giver mange terapeuter og amatørhypnotisører gyldne tider i USA. 

(Kilde: Aliens. SUFOI 2013) 


TV tip! 

Langt ude: Konspirationsteorier 

Den verden, du lever i, er længere ude, end du går og tror. DR3 tager sammen med bl.a. Klaus Riskær, Oliver 
Bjerrehuus og Mikael Simpson fat i konspirationsteorier, der er langt ude. Fra trekanter, der styrer verden, til 
månelandingen, 9/11 og royale reptiler. Et panel af kendte, danske personligheder har sat sig i den varme stol og 
forholder sig til stort og småt, vildt og klamt - alt inden for konspirationsteorier, som på den ene eller anden måde er 
langt ude. 

Få lidt modgift her: 

• Månen tur-retur 

• Fra Satan til ufoer 

• Vil vi høre svarene? 

• Hvem tror på konspirationsteorier? 

• Konspiration? 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 

